কীভাবে ২.৫ কোটি জিমেল আইডির তথ্য ফাঁস? জবাব দিল Google

ওয়েব ডেস্ক: হ্যাক হতে পারে ২.৫ কোটি জিমেল অ্যাকাউন্ট (Gmail Account Hack)! গত সপ্তাহে বেশ কয়েকটি সংবাদমাধ্যমে এই দাবি করা হয়েছিল। জানা গিয়েছিল, হ্যাকারদের সাইবার হামলার (Cyber Attack) মুখে পড়েছে এই বিপুল সংখ্যক জিমেল আইডি (Gmail ID)। ব্যবহারকারীদের তথ্য ফাঁস হয়েছে এবং গুগল (Google) ব্যবহারকারীদের সতর্কবার্তা পাঠিয়ে পাসওয়ার্ড বদলের পরামর্শ দিয়েছে, এই খবরও ছড়িয়ে পড়ে নেট দুনিয়ায়। কিন্তু আদৌ কি সেরকম কিছু আশঙ্কা রয়েছে? এবার এই সাইবার হামলা নিয়ে সরাসরি মুখ খুলল গুগল।

সোমবার আড়াই কোটি জিমেল অ্যাকাউন্টের তথ্য ফাঁসের সেই দাবি সরাসরি খারিজ করল গুগল। একটি ব্লগপোস্টে সংস্থার তরফে জানানো হয়, “জিমেলের সুরক্ষা ব্যবস্থা অত্যন্ত শক্তিশালী ও কার্যকর। সাম্প্রতিক সময়ে যে সমস্ত দাবি করা হয়েছে, যেখানে বলা হয়েছে আমরা নাকি সব ব্যবহারকারীকে একটি বড় নিরাপত্তা সমস্যার কারণে সতর্কবার্তা দিয়েছি। এটি সম্পূর্ণভাবে ভুল এবং বিভ্রান্তিকর।”

আরও পড়ুন: অপরাধের ইঙ্গিত পেলেই পুলিশে খবর দেবে ‘চ্যাট জিপিটি’!

গুগলের পক্ষ থেকে আরও বলা হয়, সাইবার অপরাধীরা সবসময়েই এই ধরণের ইউজার প্ল্যাটফর্মে ঢুকে তথ্য চুরির চেষ্টা চালিয়ে যায়। তবে আধুনিক প্রযুক্তি ব্যবহার করে ইতিমধ্যে ৯৯.৯ শতাংশ ফিশিং ও ম্যালওয়্যার আক্রমণ আটকে দিতে সক্ষম হয়েছে গুগল।

পাশাপাশি, ভুল তথ্য ছড়ানো নিয়ে উদ্বেগ প্রকাশ করে গুগল জানিয়েছে, নিরাপত্তা বিষয়ক আলোচনায় সঠিক তথ্য থাকা অত্যন্ত জরুরি। পাশাপাশি, ব্যবহারকারীদের শক্তিশালী পাসওয়ার্ড ব্যবহার এবং বিকল্প সুরক্ষা পদ্ধতি হিসেবে ‘পাসকি’ চালু করার পরামর্শ সাধারণভাবেই দেওয়া হয়।

প্রসঙ্গত, গুগল থ্রেট ইন্টেলিজেন্স গ্রুপ সম্প্রতি সেলসফোর্সের ডেটার উপর একটি আক্রমণের তথ্য প্রকাশ করেছিল। ‘UNC6395’ নামে পরিচিত হ্যাকার গোষ্ঠীকে সেই ঘটনায় দায়ী করা হয়। বেশ কয়েকটি সংবাদমাধ্যম এখান থেকে অনুমান করে নেয় যে একই গোষ্ঠী জিমেল হামলার সঙ্গেও জড়িত। তবে গুগল স্পষ্ট করেছে, জিমেলের ক্ষেত্রে এই ধরনের কোনও তথ্য ফাঁসের ঘটনা ঘটেনি।